Pta-dieretuin word dalk navorsingsentrumPretoriase dieretuin (Foto: Anja van der Merwe, Maroela Media) Die regering oorweeg om die Pretoriase dieretuin in ŉ navorsing- en wetenskapfasiliteit te omskep. Barbara Creecy, minister van die departement van bosbou, visserye en die omgewing, het Donderdag saam met raadslede van die Suid-Afrikaanse Nasionale Biodiversiteitsinstituut (Sanbi) die dieretuin besoek. Luidens ŉ gesamentlike verklaring uitgereik deur die departement en Sanbi was die doel van die besoek om die dieretuin se bydrae tot biodiversiteit, navorsing, wetenskaplike dienste, dierewelsyn, bewaring, toerisme en openbare bewusmaking te hersien. “Regoor die wêreld beweeg mense weg van die [tradisionele] konsep van ŉ dieretuin. Die regering bevraagteken ook die toekoms van dieretuine,” het Creecy tydens haar besoek gesê. “Mense wil nie meer diere in gevangenskap sien nie en sal eerder nasionale parke besoek.” Tydens die besoek het Creecy haar wens uitgespreek dat die dieretuin “ŉ bydrae in navorsing kan verskaf wat onder meer die regering se stryd teen wildmisdaad” kan ondersteun. “Sanbi se werk oor navorsing en wetenskaplike dienste – wat genetika en DNS-profiele, veeartsenykundige dienste en die biobank insluit – dra aansienlik by tot biodiversiteitsinligting, spesiebewaring, biodiversiteit en gesondheid, en die wildekonomie asook die bekamping van wildmisdaad.” Creecy het ook die geleentheid gehad om fasiliteite te sien wat die jongste toerusting insluit wat gebruik kan word vir die ontwikkeling van telingstelsels om genomiese navorsing by die sentrum vir bewaringswetenskap te bevorder. In die eenheid vir genetiese dienste het Creecy die gereedskap, tegnologieë en riglyne bekyk wat in wild-forensiese wetenskap toegepas word en wat gebruik word om DNS-wilddatabasisse uit te brei. Dit is om doeltreffende en geloofwaardige forensiese toetse te verseker om wildmisdaad te bekamp en by te dra tot die bestuur van wildhandel. “Met behulp van navorsing word nuwe genetiese hulpmiddels aangewend vir die identifikasie van basterspesies in ’n verskeidenheid wildspesies met nuwe drempels vir genetiese toetsing,” het prof. Ramagwai Sebola, hoofdirekteur van grondslagbiodiversiteitswetenskap by Sanbi, gesê. “Dit is ŉ diens wat aan die Suid-Afrikaanse Nasionale Parke (SANParke), provinsiale bewaringsowerhede en -agentskappe en aan die wildbedryf gelewer word om genetiese integriteit te handhaaf en om inligting te verskaf oor die genetiese status van wildbevolkings.” Creecy het ook die akwarium en dierehospitaal en veeartseny-eenheid – waar diere-operasies en nadoodse ondersoeke uitgevoer word – besoek.